Folketing
2010-04-08

[Uden mikrofon] … korrekt, at vi ikke forholdt os til den her gruppe. Jeg redegjorde for, hvad regeringen nu har tilrettelagt i sit arbejdsprogram. Jeg redegjorde også for, at vi jo sådan set også har et synspunkt med hensyn til at imødekomme dem, der kommer endnu længere udefra, fra de områder, hvor der ikke nødvendigvis er kollektiv trafik som en mulighed for at kunne komme på tværs af landet. Men nu forstår jeg det altså sådan, at når man stemmer for hinandens forslag i oppositionen, kan man fralægge sig ethvert ansvar for, hvor pengene skal komme fra, for så er det ordføreren for Socialistisk Folkeparti, som skal vise det. Det vil sige, at hvis vi i Venstre nu stemmer for forslaget fra Socialistisk Folkeparti, kan vi også fralægge os ethvert ansvar for finansieringen og sige: Det er Socialistisk Folkepartis opgave. Jeg synes, det er sådan en lille smule … Hvis man er for det her forslag, må man vel også komme med et bud på, hvor pengene skal komme fra. Og hvis man bare har den der generelle tilgang til det, at det jo er småbeløb, er det så seriøst fra nogen, der sådan bryster sig af gerne at ville være et økonomisk ansvarligt parti ovre på den ene side? Man har lidt svært ved at leve op til det.